Medzičasom sa vykonal alebo sa vykonáva celý rad opatrení, ktoré Komisia navrhla v záujme lepšieho riadenia vonkajších hraníc Únie a lepšej ochrany schengenského priestoru. Medzi opatrenia týkajúce sa kontroly hraníc patrí okrem iného sfunkčnenie európskej pohraničnej a pobrežnej stráže, vytvorenie hotspotov a budúce systematické kontroly v relevantných databázach, ktoré sa budú vykonávať v prípade všetkých osôb prekračujúcich vonkajšie hranice. Vďaka novovytvorenej európskej pohraničnej a pobrežnej stráži sú vonkajšie hranice EÚ v súčasnosti lepšie chránené a lepšie vybavené na to, aby mohli reagovať na novú krízu. Komisia bude naďalej úzko spolupracovať s Európskou agentúrou pre pohraničnú a pobrežnú stráž, pričom zabezpečí, aby boli splnené všetky povinnosti stanovené v nariadení o európskej pohraničnej a pobrežnej stráži. Vďaka týmto opatreniam by mali byť vonkajšie hranice EÚ oveľa lepšie chránené, čo je nevyhnutným predpokladom na zrušenie dočasne obnovených kontrol vnútorných hraníc a obnovenie normálneho fungovania schengenského priestoru.

Toto odporúčanie bolo určené tým istým piatim štátom schengenského priestoru (Rakúsko, Nemecko, Dánsko, Švédsko a Nórsko), týkalo sa tých istých úsekov vnútorných hraníc v týchto štátoch a umožňovalo zachovanie cielených a primeraných kontrol na ďalšie obdobie troch mesiacov, a to do 12. februára 2017. Obnovená kontrola hraníc však podliehala prísnejším podmienkam, než boli podmienky podľa odporúčania z 12. mája 2016, a povinnosti podávania podrobných mesačných správ uloženej príslušným schengenským štátom.

Aj naďalej sa bude uplatňovať povinnosť podávania podrobných správ zavedená odporúčaním Rady z 11. novembra 2016. Po skončení každého mesiaca vykonávania tohto odporúčania by dotknuté členské štáty mali Komisii v príslušných prípadoch bezodkladne podať správu o výsledku vykonaných kontrol a o posúdení nevyhnutnosti pokračovania v takýchto kontrolách. Táto správa by mala uvádzať aspoň celkový počet skontrolovaných osôb, celkový počet prípadov zamietnutia vstupu po kontrolách, celkový počet rozhodnutí o návrate vydaných na základe kontrol a celkový počet žiadostí o azyl prijatých na vnútorných hraniciach, kde sa kontroly vykonávajú.

Požiadavky stanovené v odporúčaní z 11. novembra 2016, podľa ktorých majú príslušné členské štáty každý týždeň preskúmať nevyhnutnosť, frekvenciu, miesto a trvanie kontrol, prispôsobiť kontroly miere riešeného ohrozenia a vo vhodných prípadoch ich postupne zrušiť, zostávajú v platnosti aj pri tomto odporúčaní. Príslušné členské štáty by takisto mali naďalej pravidelne konzultovať s relevantným členským štátom, resp. štátmi, aby sa zaistilo, že sa kontroly vnútorných hraníc budú vykonávať len na tých úsekoch vnútorných hraníc, kde sa to považuje za nevyhnutné a primerané v súlade s Kódexom schengenských hraníc.

Vzhľadom na postupnú stabilizáciu situácie a cieľ postupného ukončenia dočasných kontrol vnútorných hraníc by však príslušné členské štáty mali najskôr zvážiť, či by sa identifikované ohrozenia nedali riešiť inými opatreniami, najmä policajnými kontrolami v blízkosti hraníc vykonávanými spôsobom zlučiteľným s článkom 23 Kódexu schengenských hraníc, pričom účinné kontroly vnútorných hraníc by sa mali zavádzať len ako krajné opatrenie. Z toho vyplýva, že členské štáty, ktoré sa rozhodnú zachovať kontroly vnútorných hraníc podľa tohto odporúčania by mali, skôr ako sa rozhodnú v týchto kontrolách pokračovať, preskúmať všetky dostupné alternatívne opatrenia ku kontrole hraníc. Tieto členské štáty by mali o výsledkoch tohto preskúmania informovať ostatné členské štáty, Európsky parlament a Komisiu vo svojom oznámení o zachovaní kontrol vnútorných hraníc.

Keďže tieto prvky poukazujú na pretrvávanie výnimočných okolností, Komisia sa domnieva, že existujú dôvody na to, aby sa ako krajné opatrenie povolilo Rakúsku, Nemecku, Dánsku, Švédsku a Nórsku predĺžiť súčasné kontroly vnútorných hraníc na ďalšie primerané obdobie. Na základe vecných ukazovateľov, ktoré sú v tejto fáze k dispozícii, by predĺženie nemalo presiahnuť tri mesiace. Komisia bude naďalej spolupracovať s týmito členskými štátmi s cieľom postupne zrušiť dočasné kontroly vnútorných hraníc.

Navyše, v Grécku sa ešte stále nachádza značný počet neregulárnych migrantov a žiadateľov o azyl (od 50 000 do 60 000, z čoho 16 000 sa nachádza na ostrovoch). Hotspoty a tábory v Grécku sú v dôsledku nedostatočného pokroku pri spracúvaní, premiestňovaní a navracaní aj naďalej preplnené a, na základe predchádzajúcich skúseností, riziko sekundárnych pohybov týchto neregulárnych migrantov do iných členských štátov pretrváva. Situácia na západnom Balkáne navyše zostáva nestabilná, pričom napríklad v Srbsku sa v súčasnosti nachádza 7 000 migrantov. Z toho vyplýva, že celková situácia je naďalej nestabilná a že v záujme ďalšieho znižovania týchto počtov je potrebné vyvíjať ďalšie úsilie. Dôsledky výnimočných migračných okolností, ktoré predstavujú závažné ohrozenie verejného poriadku a vnútornej bezpečnosti a vystavujú riziku fungovanie celého schengenského priestoru, teda pretrvávajú.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

(10)Na základe vecných ukazovateľov, ktoré sú v tejto fáze k dispozícii, by toto predĺženie nemalo presiahnuť obdobie troch mesiacov od dátumu prijatia tohto vykonávacieho rozhodnutia.

(11)Členské štáty, ktoré sa rozhodnú pokračovať vo vykonávaní kontrol vnútorných hraníc na základe tohto vykonávacieho rozhodnutia, by to mali oznámiť ostatným členským štátom, Európskemu parlamentu a Komisii.

(12)Predtým, než sa príslušné členské štáty rozhodnú pre takéto kontroly, mali by preskúmať, či by na účinnú nápravu identifikovaného ohrozenia nebolo možné použiť iné, alternatívne opatrenia ku kontrolám hraníc, napríklad výkon policajných právomocí spôsobom zlučiteľným s článkom 23 Kódexu schengenských hraníc, pričom k obnove kontroly hraníc na príslušných vnútorných hraniciach by mali pristúpiť iba ako ku krajnému opatreniu, keď identifikované ohrozenie nie je možné dostatočne riešiť menej reštriktívnymi opatreniami. Príslušné členské štáty by mali vo svojich oznámeniach informovať o výsledkoch týchto úvah a dôvodoch, prečo sa rozhodli pre kontrolu hraníc.

(13)Kontroly podľa tohto vykonávacieho rozhodnutia by sa mali ďalej vykonávať len v nevyhnutnej miere, v intenzite obmedzenej na absolútne nevyhnutné minimum a v závislosti od okolností. V súlade s tým možno predpokladať, že akýkoľvek ďalší pokles toku by mal viesť k zrušeniu kontrol na príslušných úsekoch hraníc. V záujme optimalizácie prínosov kontrol a obmedzenia ich nepriaznivých účinkov na voľný pohyb by sa mali vykonávať iba cielené kontroly na základe neustále aktualizovanej analýzy rizík a spravodajských informácií. Schengenské štáty zasiahnuté týmito kontrolami na príslušných úsekoch hraníc by mali mať možnosť pravidelne vyjadrovať svoje názory na ich nevyhnutnosť, pričom schengenský štát, ktorý sa rozhodol takéto kontroly obnoviť, by mal pri skúmaní a prehodnocovaní nevyhnutnosti takýchto kontrol tieto názory zohľadniť v záujme postupného obmedzovania kontrol.

(14)Na konci každého mesiaca vykonávania tohto vykonávacieho rozhodnutia by sa mala Komisii bezodkladne zaslať úplná správa o výsledkoch vykonaných kontrol spolu s prípadným posúdením nevyhnutnosti ich pokračovania. Táto správa by mala uvádzať celkový počet skontrolovaných osôb, celkový počet prípadov zamietnutia vstupu v nadväznosti na kontroly, celkový počet rozhodnutí o návrate vydaných na základe kontrol a celkový počet žiadostí o azyl prijatých na vnútorných hraniciach, kde sa kontroly vykonávajú.

(15)Rada berie na vedomie, že Komisia oznámila, že bude naďalej spolupracovať s príslušnými schengenskými štátmi na účely dosiahnutia postupného zrušenia dočasných kontrol vnútorných hraníc s cieľom vrátiť sa k normálnemu fungovaniu schengenského priestoru hneď, ako to bude možné.

(16)Rada takisto berie na vedomie, že Komisia vyhlásila, že bude pozorne monitorovať uplatňovanie tohto vykonávacieho rozhodnutia,

TÝMTO ODPORÚČA:

1.aby Rakúsko, Nemecko, Dánsko, Švédsko a Nórsko predĺžili na obdobie najviac troch mesiacov počnúc dňom prijatia tohto vykonávacieho rozhodnutia primerané, dočasné kontroly hraníc na týchto vnútorných hraniciach:

–Rakúsko – na rakúsko-maďarskej pozemnej hranici a na rakúsko-slovinskej pozemnej hranici;

–Nemecko – na nemecko-rakúskej pozemnej hranici,

–Dánsko – v dánskych prístavoch s trajektovými spojmi s Nemeckom a na dánsko-nemeckej pozemnej hranici;

–Švédsko – vo švédskych prístavoch v policajnej oblasti Juh a Západ a na moste cez prieliv Öresund;

–Nórsko – v nórskych prístavoch s trajektovými spojmi s Dánskom, Nemeckom a Švédskom.

2.Pred prijatím rozhodnutia o ďalšom predĺžení takýchto kontrol na základe tohto odporúčania by príslušné členské štáty mali uskutočniť výmenu názorov s príslušným členským štátom, resp. štátmi s cieľom zabezpečiť, aby sa kontroly vnútorných hraníc vykonávali len vtedy, keď sa to považuje za nevyhnutné a primerané. Príslušné členské štáty by mali okrem toho v súlade s Kódexom schengenských hraníc zabezpečiť, aby sa kontroly vnútorných hraníc vykonávali len ako krajné opatrenie v prípade, keď nie je možné ten istý účinok dosiahnuť alternatívnymi opatreniami, a len na tých úsekoch vnútorných hraníc, kde sa to považuje za nevyhnutné a primerané. Príslušné členské štáty by to mali zodpovedajúcim spôsobom oznámiť ostatným členským štátom, Európskemu parlamentu a Komisii.

3.Kontrola hraníc by sa mala naďalej vykonávať cielene, na základe neustále aktualizovanej analýzy rizík a spravodajských informácií, pričom jej rozsah, frekvencia, miesto a trvanie by sa mali obmedziť na minimum nevyhnutne potrebné na reakciu na dané závažné ohrozenie a v záujme ochrany verejného poriadku a vnútornej bezpečnosti. Členský štát, ktorý vykonáva kontrolu vnútorných hraníc podľa tohto vykonávacieho rozhodnutia, by mal každý týždeň preskúmať nevyhnutnosť, frekvenciu, miesto a trvanie kontrol, pričom by mal intenzitu kontrol prispôsobiť miere daného ohrozenia, mal by tieto kontroly vo vhodných prípadoch postupne rušiť a každý mesiac bezodkladne podávať Komisii správu.

V Bruseli